CELEX: E2011P0014(01)
Language: ro
Date: 2016-11-17 00:00:00
Title: Acțiune introdusă la 17 noiembrie 2016 de DB Schenker împotriva Autorității AELS de Supraveghere (Cauza E-14/11 COSTS)

9.3.2017   
            
            
               RO
            
            
               Jurnalul Oficial al Uniunii Europene
            
            
               C 73/20
            
         Acțiune introdusă la 17 noiembrie 2016 de DB Schenker împotriva Autorității AELS de Supraveghere
   (Cauza E-14/11 COSTS)
   (2017/C 73/10)
   La data de 17 noiembrie 2016, întreprinderile Schenker North AB, Schenker Privpak AB și Schenker Privpak AS (denumite împreună „DB Schenker”), reprezentate de Jon Midthjell, Advokatfirmaet Midthjell AS, Grev Wedels plass 5, NO-0151 Oslo, Norvegia, au introdus la Curtea de Justiție a AELS o acțiune împotriva Autorității AELS de Supraveghere.
   Partea reclamantă solicită Curții să pronunțe următoarea ordonanță:
   
               1.
            
            
               Suma totală a cheltuielilor restante care trebuie plătite de către Autoritatea AELS de Supraveghere către Schenker North AB, Schenker Privpak AB și Schenker Privpak AS se stabilește la 183 951 EUR.
            
         
               2.
            
            
               Suma respectivă este purtătoare de dobânzi penalizatoare de la data la care prezenta ordonanță este notificată părților, până la data plății efective. Rata dobânzii care trebuie aplicată se calculează pe baza ratei aplicate de Banca Centrală Europeană principalelor sale operațiuni de refinanțare în vigoare în prima zi calendaristică a lunii în care cade data scadenței, majorată cu 3,5 puncte procentuale.
            
         Situația de fapt și de drept și motivele invocate:
   
               —
            
            
               Întreprinderile reclamante, denumite împreună „DB Schenker”, desfășoară activități comerciale pe cale terestră, maritimă și feroviară în Norvegia, Suedia și Danemarca. DB Schenker a avut calitatea de parte reclamantă în cauza E-14/11 împotriva Autorității AELS de Supraveghere care a fost judecată de Curtea de Justiție a AELS.
            
         
               —
            
            
               Articolul 70 alineatul (1) din Regulamentul de procedură al Curții AELS prevede următoarele:
               
                  „În cazul în care cheltuielile recuperabile sunt contestate, la cererea părții interesate și după ascultarea observațiilor celeilalte părți, Curtea se pronunță prin ordonanță.”
               
            
         
               —
            
            
               În hotărârea pronunțată în cauza E-14/11, Curtea AELS a dispus ca Autoritatea AELS de Supraveghere să plătească cheltuielile de judecată suportate de partea reclamantă.